b'\n_START_ARTICLE_\nNovosibirsk\n_START_SECTION_\nZgodovina\n_START_PARAGRAPH_\nOd ustanovitve leta 1893 do 1895 se je mesto imenovalo Aleksandrovski, do leta 1913 Novo-Nikolajevski, do leta 1917 Novo-Nikolajevsk in do leta 1926 Novonikolajevsk (\xd0\x9d\xd0\xbe\xd0\xb2\xd0\xbe\xd0\xbd\xd0\xb8\xd0\xba\xd0\xbe\xd0\xbb\xd0\xb0\xcc\x81\xd0\xb5\xd0\xb2\xd1\x81\xd0\xba). Mesto so ustanovili kot bodo\xc4\x8do to\xc4\x8dko ob transsibirski \xc5\xbeeleznici, ki bi pre\xc4\x8dkala reko Ob. Mesto so poimenovali po svetem Nikolaju. Tedaj je vladal tudi car Nikolaj II. Most so za promet odprli spomladi 1897. Njegov pomen se je pove\xc4\x8dal v 20. stoletju z dokon\xc4\x8danjem turkestansko-sibirske \xc5\xbeeleznice (tursib), ki je povezala Novosibirsk s Srednjo Azijo in Kaspijskim jezerom._NEWLINE_Do odprtja mostu je imel Novonikolajevsk 7.800 prebivalcev. Leta 1906 so ustanovili prvo banko in do leta 1915 jih je bilo \xc5\xbee pet. Leta 1907 je postalo mesto z vsemi pravicami samostojne uprave in s \xc5\xa1tevilom prebivalcev 47.000. V obdobju pred novembrsko revolucijo je bilo v mestu 80.000 prebivalcev. Mesto je imelo poljedelsko predelovalno industrijo, elektrarno, livarno \xc5\xbeeleza, trgovino z blagom, banke, trgovska in transportna podjetja, sedem pravoslavnih cerkva, eno rimskokatoli\xc5\xa1ko cerkev, ve\xc4\x8d kin, 40 osnovnih \xc5\xa1ol, srednjo \xc5\xa1olo, vi\xc5\xa1je u\xc4\x8ditelji\xc5\xa1\xc4\x8de in neklasi\xc4\x8dno srednjo \xc5\xa1olo. Novosibirsk je bilo med prvimi ruskimi mesti kjer so sprejeli obvezno osnovno\xc5\xa1olsko izobra\xc5\xbeevanje \xc5\xbee leta 1913._NEWLINE_Ruska dr\xc5\xbeavljanska vojna je od mesta terjala velik davek. Tudi ve\xc4\x8d epidemij tifusa in kolere je vzelo tiso\xc4\x8de \xc5\xbeivljenj. Znameniti most \xc4\x8dez Ob so razstrelili. Prvi\xc4\x8d v zgodovini se je \xc5\xa1tevilo prebivalcev v Novonikolajevsku zmanj\xc5\xa1alo. Decembra 1917 so mesto zasedle sovjetske sile. Maja 1918 so \xc4\x8de\xc5\xa1koslova\xc5\xa1ki vojni ujetniki skupaj z belo gardo zavzeli Novonikolajevsk. Leta 1919 ga je zavzela Rde\xc4\x8da armada._NEWLINE_Novonikolajevsk so za\xc4\x8deli obnavljati leta 1921 ob Leninovi novi gospodarski politiki. Mestu so leta 1926 dali novo ime, Novosibirsk - novo sibirsko mesto. Med Stalinovo industrializacijo je Novosibirsk zrasel iz velikega trgovskega mesta v eno od najve\xc4\x8djih industrijskih sredi\xc5\xa1\xc4\x8d v Sibiriji. Nastalo je ve\xc4\x8d velikih obratov, med njimi obrat Sibkombajn, obrat rudarskih orodij, kovinsko predelovalni obrat, obrat za predelavo hrane in drugi obrati ter tovarne, in elektrarna. V obdobju med 1932 in 1933 je med lakoto v Novosibirsk prispelo ve\xc4\x8d kot 170 tiso\xc4\x8d beguncev. Naselili so se v barakah, kolibah in ko\xc4\x8dah na robu mesta. Tako so nastale revne \xc4\x8detrti kot sta Velika Nahalovka, Mala Nahalovka in druge._NEWLINE_Leta 1954 so zgradili tramvajsko progo. V tem \xc4\x8dasu je bilo mesto najve\xc4\x8dje v Sibiriji z 287.000 prebivalci. Naslednje leto so \xc4\x8dez Ob zgradili most Komunalni, ki je zamenjal stari most, ob katerem je tudi nastalo mesto.'